b'\n_START_ARTICLE_\nLlac Manitoba\n_START_SECTION_\nHist\xc3\xb2ria\n_START_PARAGRAPH_\nEl llac, les ribes del qual foren poblades pels indis assiniboine i cree, va ser donat a con\xc3\xa8ixer pels europeus per Pierre Gaultier de Varennes a mitjans de la d\xc3\xa8cada de 1730. Junt amb els seus fills va viatjar des de Fort La Reine a trav\xc3\xa9s d\'aquest llac per explorar el riu Saskatchewan i els seus voltants. Es van establir petits assentaments al costat del riu Saskatchewan i el llac Cedar. Tamb\xc3\xa9 va formar part de la ruta del comer\xc3\xa7 de pells vers la badia de Hudson._NEWLINE_El nom deriva del mot cree manitou-wapow o del mot ojibwa manidoobaa, que signifiquen "estret de Manitou, el Gran Esperit", un top\xc3\xb2nim que fa refer\xc3\xa8ncia al que en l\'actualitat s\'anomena The Narrows al centre del llac. El llac era conegut pels exploradors francesos com el Lac des Prairies.\n_START_SECTION_\nGeografia\n_START_PARAGRAPH_\nEl llac t\xc3\xa9 una forma irregular, amb uns 200 quil\xc3\xb2metres de llarg per uns 45 d\'ample, sent el m\xc3\xa9s petit d\'un grup de tres grans llacs que hi ha propers. Els altres dos s\xc3\xb3n el llac Winnipeg (el m\xc3\xa9s gran amb 24.514 km\xc2\xb2) i el llac Winnipegosis (5.370 km\xc2\xb2), que es troben on en temps prehist\xc3\xb2ric hi havia el llac glacial Agassiz. El llac es subdivideix en dos sectors clarament diferenciats: un petit de petit al nord, amb una forma irregular, i un altre sector al sud, molt m\xc3\xa9s gran. _NEWLINE_El llac \xc3\xa9s alimentat principalment pel llac Winnipegosis, que es troba al seu nord-oest, a trav\xc3\xa9s del riu Waterhen i en menor mesura pel riu Whitemud. Desguassa cap al llac Winnipeg a trav\xc3\xa9s del riu Fairford, el llac St. Martin i el Riu Dauphin. Posteriorment les seves aig\xc3\xbces es dirigeixen al riu Nelson i la Badia de Hudson. _NEWLINE_Hi ha diferents comunitats al voltant del llac: Fairford, Steep Rock, St. Laurent i Sandy Bay.\n_START_SECTION_\nPesca\n_START_PARAGRAPH_\nEl llac \xc3\xa9s un dels principals indrets de Manitoba per a la ind\xc3\xbastria pesquera.'